L'IMAB posa en valor la col·laboració amb l'Arxiu Històric de la Noblesa d'Espanya
12 desembre 2019

## L'IMAB posa en valor la col·laboració amb l'Arxiu Històric de la Noblesa d'Espanya12 desembre 2019Última actualització: 14 juliol 2025

![](../gestion/img/CarolaWoodward0025.JPG)  
  

El regidor delegat de l'IMAB, Jose Manuel Prieto; acompanyat per Àlvar Garcia, director de l'IMAB; Aránzazu Lafuente, directora de l'Arxiu Històric de la Noblesa d'Espanya; i Cristian Pardo, tècnic de l'arxiu; han comparegut en roda de premsa aquest matí per destacar la importància de les accions conjuntes que s'estan desenvolupant entre l'IMAB i l'Arxiu Històric de la Noblesa situat a Toledo per tal de conéixer millor la història de Gandia, ja que aquest centre conté l'arxiu del ducat de Gandia i una part important de la documentació històrica de la ciutat.

**Jose Manuel Prieto** ha remarcat l'important paper que es desenvolupa des de l'Arxiu Històric i ha agraït la visita d'Aránzazu Lafuente i Cristian Pardo a la nostra ciutat.

El regidor delegat de l'IMAB ha explicat que amb aquesta visita es contribueix a visualitzar la importància del llegat històric de Gandia. "_A Toledo es troba l'arxiu del Ducat de Gandia i per tant, totes les fonts documentals històriques que ens vinculen a una de les parts més importants de la història de la ciutat i que explica bona part del que hui som" "Aquest arxiu es mereix tota la col·laboració que puguem prestar perquè vincula Gandia a la nostra història_".

Prieto ha explicat que la visita ha permés que Lafuente i Pardo hagen conegut de primera mans les localitzacions que s'aborden en els documents per tal de millorar la comprensió dels mateixos al temps que es posen en valor.

**Aránzazu Lafuente**, ha agraït la invitació de l'IMAB i destacat que des de fa molts anys s'han posat en marxa projectes conjunts com la microfilmació i digitalització documental de l'arxiu per possibilitar l'accés a la documentació de l'arxiu del Ducat a la ciutadania en general.  
"_Per a nosaltres ha estat molt important veure el lloc i la zona on es va desenvolupar el Senyoriu. Com historiadora m'ha sorprés la repercussió i l'abast de les activitats que s'organitzen des de l'arxiu. No és una cosa habitual_".

**Àlvar García** va voler destacar la llarga trajectòria de col·laboració entre ambdues entitats durant els últims anys. "_La memòria de la ciutat és com la memòria de les persones i aquelles ciutats que no tenen cura de la memòria acaben oblidant el seu passat i sense saber d'on vénen" "En el seu dia vam descobrir que encara que incorporàrem tot el que hi havia a la ciutat a l'arxiu, no podríem tindre tot el que s'havia produït documentalment al llarg de la història. Per això és tan important aquesta col·laboració perquè ens ha permés accedir a la documentació de la família bàsica i principal de la nostra història com són els Borja. Una família il·lustre i universal sense la qual no s'entén Gandia_".